## Pravilnik o znaku pristupačnosti

### NN 16/2005 (2.2.2005.), Pravilnik o znaku pristupačnosti

# MINISTARSTVO MORA, TURIZMA, PROMETA I RAZVITKA

278

Na
temelju članka 40. stavak 3. Zakona o sigurnosti prometa na cestama (»Narodne
novine«, broj 105/04.) ministar mora, turizma, prometa i razvitka u suglasnosti
s ministrom zdravstva donosi

## PRAVILNIK

### O ZNAKU PRISTUPAČNOSTI

Članak
1.

Ovim
Pravilnikom propisuje se značenje, oblik, sadržaj, boja, dimenzije, mjesto
postavljanja znaka pristupačnosti u vozilu kojim se prevoze osobe s
invaliditetom, uvjeti za njegovo izdavanje, te način obilježavanja parkirališnog
mjesta za vozila kojima se prevoze osobe s invaliditetom.

Članak
2.

(1)
Pravo na znak pristupačnosti ima osoba s invaliditetom čiji su donji
ekstremiteti bitno oštećeni tako da onemogućavaju normalno kretanje. Oštećenje
donjih ekstremiteta mora biti najmanje 70 posto.

(2)
Vozila osoba s invaliditetom, kao i vozila udruga osoba s invaliditetom mogu
biti obilježena međunarodnim znakom invalida, a pravo na parkiranje mogu
ostvariti samo uz predočenje znaka pristupačnosti.

(3)
Znak pristupačnosti važi samo kada vozilom upravlja osoba s invaliditetom iz
stavka 1. ovog članka ili se ta osoba nalazi u vozilu.

(4)
Pravo koje proizlazi iz znaka pristupačnosti ne može koristiti osoba koja nije
osoba s invaliditetom.

 Članak 3.

Znak
pristupačnosti omogućava parkiranje vozila kojima se prevoze osobe s
invaliditetom na parkirališna mjesta koja su u tu svrhu posebno obilježena.

Članak
4.

(1)
Znak pristupačnosti izdaje ured državne uprave u županiji nadležan za promet,
odnosno upravno tijelo Grada Zagreba nadležno za promet (u daljnjem tekstu:
nadležno tijelo).

(2)
Osoba s invaliditetom iz članka 2. stavak 1. ovog Pravil­nika podnosi zahtjev
za izdavanje znaka pristupačnosti nadležnom tijelu. Uz zahtjev se prilaže rješenje
Hrvatskog zavoda mirovinskog i invalidskog osiguranja o postotku oštećenja
donjih ekstremiteta na temelju liste tjelesnih oštećenja, te fotografija
podnositelja zahtjeva.

(3)
Udruga osoba s invaliditetom uz zahtjev prilaže rješenje o registraciji i dokaz
da su njeni članovi osobe s invaliditetom iz članka 2. stavak 1. ovoga
Pravilnika.

Članak
5.

Nadležno
tijelo izdaje rješenje o znaku pristupačnosti na ime osobe s invaliditetom iz članka
2. stavak 1. ovoga Pravilnika, odnosno udruge osoba s invaliditetom za
razdoblje od deset godina.

 Članak 6.

(1)
Nadležno tijelo vodi upisnik o izdanim znakovima pristu­pačnosti.

(2)
Preslik rješenja o znaku pristupačnosti nadležno tijelo dos­tavlja Hrvatskom registru
osoba s invaliditetom.

Članak
7.

(1)
Znak pristupačnosti ima oblik pravokutnika dimenzija 100 x 170 mm, plave je
boje s obrubom bijele boje širine 5 mm. Podijeljen je na dva dijela. Na lijevom
dijelu je u bijeloj boji određeno mjesto namijenjeno za fotografiju, te mjesta
za upisivanje podataka, a u desnom dijelu ucrtan je međunarodni simbol za osobe
s invaliditetom u bijeloj boji. Fotografija osobe koja je ostvarila pravo na
znak pristupačnosti mora biti u donjem desnom dijelu obilježena malim pečatom
nadležnog tijela koje je izdalo rješenje.

(2)
Tekstualni dio upisuje se u lijevoj polovici znaka pristu­pačnosti ispod
fotografije, u za to određena mjesta bijele boje, koja sadrže:

1.
serijski broj znaka,

2.
naziv nadležnog tijela,

3. broj
rješenja,

4. ime
i prezime osobe i adresa,

5.
vrijeme do kada važi.

(3)
Znak pristupačnosti jedinstven je za cijelo područje Republike Hrvatske i mora
imati zaštitni kod i broj.

(4)
Znak pristupačnosti prikazan je na crtežu u prilogu ovoga Pravilnika i njegov
je sastavni dio.

Članak
8.

Znak
pristupačnosti izrađuje se od odgovarajućeg debljeg papirnatog materijala koji
mora imati određenu zaštitu, s mogućnosti plastificiranja nakon lijepljenja
fotografije osobe s invaliditetom i upisivanja podataka.

Članak
9.

Znak
pristupačnosti stavlja se ili privremeno lijepi u donji lijevi kut prednjeg
vjetrobranskog stakla vozila.

Članak
10.

Vozila
kojima se prevoze osobe s invaliditetom iz članka 2. stavka 1. ovoga Pravilnika
mogu biti obilježena međunarodnim znakom za osobe s invaliditetom. Pravo na
rezervirano parkirno mjesto za osobe s invaliditetom može se koristiti samo uz
znak pristupačnosti.

Članak 11.

(1) Mjesto rezervirano za parkiranje vozila osoba s
invaliditetom iz članka 2. stavka 1. ovoga Pravilnika mora imati na kolniku
ucrtane rubne crte i simbol koji označava parkirno mjesto rezervirano za osobe
s invaliditetom žute boje.

(2) Mjesto iz stavka 1. ovoga članka mora biti obilježeno
i znakom »parkirališta« s dopunskom pločom koja označava parkirno mjesto
rezervirano za osobe s invaliditetom.

Članak 12.

(1) Posebni znakovi za označavanje vozila invalida
izdani na temelju Pravilnika o posebnom znaku za označavanje vozila invalida
(»Narodne novine«, broj 12/93. i 47/94.) prestaju važiti istekom roka od tri
mjeseca od dana stupanja na snagu ovoga Pravilnika.

(2) Znakovi pristupačnosti prema ovom Pravilniku
izdavat će se po podnesenom zahtjevu, ako su za to ispunjeni uvjeti propisani
Zakonom o sigurnosti prometa na cestama i ovim Pravilnikom.

Članak 13.

Danom stupanja na snagu ovoga Pravilnika prestaje važiti
Pravilnik o posebnom znaku za označavanje vozila invalida (»Narodne novine«,
broj 12/93. i 47/94.).

Članak 14.

Ovaj Pravilnik stupa na snagu osmog dana od dana
objave u »Narodnim novinama«.

Klasa:
011-01/04-02/88

Urbroj: 530-01-04-03

Zagreb,
10. prosinca 2004.

Ministar
**Božidar Kalmeta**, v. r.

![](dodatni/354504.gif)

Pravilnik, NN 16/2005-278